Α.Φ.Μ.Σ. Φοίνικας Πειραιά

μικρογραφία|Το έμβλημα του Φοίνικα Πειραιά|246x246εσ

Ο **Αθλητικός Φυσιολατρικός Μορφωτικός Σύλλογος Φοίνιξ** (ή **Φοίνικας**) **Πειραιά**, ενίοτε αναφερόμενος και ως "Φοίνικας Καλλίπολης",  είναι ιστορικό ερασιτεχνικό αθλητικό σωματείο με έτος ίδρυσης το 1949 και έδρα την Καλλίπολη του Πειραιά. Διατηρεί τμήματα καλαθοσφαίρισης ανδρών και γυναικών, καθώς και ακαδημίες, αλλά και τμήμα πετοσφαίρισης γυναικών. Στο παρελθόν είχε συστήσει τμήμα κολύμβησης (1962), συμπεριλαμβανομένης ομάδας υδατοσφαίρισης, τμήμα αντισφαίρισης (1974), καθώς και τμήμα εκδρομών. Επίσης για πολλά χρόνια, λειτουργούσε τμήμα πετοσφαίρισης ανδρών, με έφορο τον Γεώργιο Κουκά,, ιδιαίτερα την εποχή του προπονητή Παπούλια Μπάμπη, μέλους της Εθνικής Ανδρών, και παίκτη του Εθνικού Πειραιά. 

## Ιστορία

### Ίδρυση
Η ιστορία ξεκίνησε κάποια μέρα του Σεπτέμβρη του 1949 (14/9/1949) όταν μια παρέα φίλων, νέων της Καλλίπολης Πειραιά σκέφτηκε να ιδρύσει έναν σύλλογο αθλητικό στην αρχή, αλλά στην πορεία εκτός από τον αθλητισμό να καλύπτει και άλλες κοινωνικές, μορφωτικές και πολιτιστικές δραστηριότητες.

Στο σπίτι του Διαμιανού Στρουμπούλη (οδός Σημίτου αρ. 23) μαζεύτηκαν οι φιλόδοξοι νέοι χωρίς ιδιαίτερα μέσα, αλλά με όραμα για να φτιάξουν έναν σύλλογο καμάρι της περιοχής.

Μετά από συζητήσεις κατέληξαν στην ιδρυτική διακήρυξη με προσωρινή πενταμελή διοικούσα επιτροπή αποτελούμενη από τους Δαμιανό Στρουμπούλη, Νικόλαο Δρίβα, Βασίλη Ισόπουλο, Κων/νο Ζώη και Δημήτριο Παπαδόπουλο που ανέλαβε όλες τις ενέργειες για την αναγνώριση του Συνδέσμου και να συγκαλέσει την 1η Γενική Συνέλευση μέσα στον Ιανουάριο του 1950. Συγκέντρωσαν κι άλλους για να συμπληρωθεί ο ελάχιστος αριθμός μελών που χρειαζόταν για την ίδρυση σωματείου.

Έτσι συγκεντρώθηκαν συνολικά 19 μέλη που αποτέλεσαν τα ιδρυτικά μέλη του Φοίνικα. Αφού πέρασε ένα τετράμηνο αναμονής μέχρι την αναγνώριση του σωματείου από το Πρωτοδικείο, τα ιδρυτική μέλη συνήλθαν σε Γενική Συνέλευση στις 29/1/1950 στο σπίτι του Δαμιανού Στρουμπούλη.

Στις 26/6/1950 συγκαλείται έκτακτη Γεν. Συνέλευση με σκοπό την εξεύρεση πόρων για τη διαρρύθμιση και κατασκευή του γηπέδου στον παραχωρηθέντα χώρο. Τα μέλη του συλλόγου κοπίασαν μεταφέροντας οι ίδιοι τα χώματα και άλλα αναγκαία υλικά για την κατασκευή του πρώτου γηπέδου (δίπλα στο σημερινό στην Πειραϊκή).

Από τότε μέχρι σήμερα ο Φοίνικας έγραψε και γράφει ιστορία στον χώρο του αθλητισμού με πάμπολλες παράλληλες πολιτιστικές δραστηριότητες.

### Ονομασία
Η αρχική ονομασία ήταν Αθλητικός Σύνδεσμος "Ο Φοίνιξ". Στην Γ.Σ. της 1 Ιουλίου 1970 τροποποιήθηκε το καταστατικό όσον αφορά την ονομασία του σωματείου, η οποία έγινε Αθλητικός Φυσιολατρικός και Μορφωτικός Σύλλογος "ΦΟΙΝΙΚΑΣ". 

### Έμβλημα
Έμβλημα της ομάδας μας είναι το μυθικό πουλί του Φοίνικα. Ο Φοίνικας ήταν ιερό πουλί των αρχαίων Αιγυπτίων παρόμοιο με τον αετό. Πίστευαν ότι προαισθανόταν το τέλος του και τότε έφτιαχνε μια φωλιά από αρωματικά ξύλα και καιγόταν πάνω της. Η φωτιά άναβε απευθείας από τον ήλιο ! Από τη στάχτη του όμως ξαναγεννιόταν ένας νέος Φοίνικας.

Ο πατέρας της ιστορίας Ηρόδοτος αναφέρεται σε αυτό και στη μοναδική του ικανότητα να αναγεννιέται από τις στάχτες του, οι οποίες προέρχονται από την ίδια του τη φωτιά.

Ο Φοίνιξ είναι πάντα ένας κάθε φορά και κατέχει εξαιρετικές δυνάμεις εκτός από τη μοναδική του ικανότητα να είναι αθάνατος.

Σύμφωνα με πολλές παραδόσεις, έχει εξαιρετική φωνή και όταν τραγουδάει ακόμα και ο ήλιος  σταματάει το άρμα του για να τον απολαύσει. Πολλές παραδόσεις συνδέουν αυτή την ωδή με το τραγούδι που ακούγεται λίγο πριν τυλιχθεί στις ίδιες του τις ιερές φλόγες.

### Διακρίσεις
Παρότι ο σύλλογος είχε την φιλοσοφία του αμιγώς ερασιτεχνικού αθλητισμού, παρά του πρωταθλητισμού, ωστόσο δεν έλειψαν και οι σημαντικές αθλητικές διακρίσεις. Στην υδατοσφαίριση, το 1969 θα αναδειχθεί αήττητος πρωταθλητής στην δεύτερη τη τάξει κατηγορία, κερδίζοντας ομάδες όπως Ν.Ο. Χίου, Ν.Ο. Βόλου, Ν.Ο. Κέρκυρας, Ν.Ο. Μυτιλήνης και Ν.Ο. Χαλκίδος. Την επόμενη χρονιά στην Α' εθνική κατηγορία σημαντικότερη ίσως στιγμή είναι η νίκη επί του Παναθηναϊκού με σκορ 7-4.

### Διακεκριμένοι αθλητές
Ο γνωστότερος αθλητής που ανέδειξε ο Φοίνικας Πειραιά είναι ο πολυνίκης αθλητής της υδατοσφαίρισης και αργότερα αντιδήμαρχος Πειραιά Αντώνης Αρώνης, ο οποίος στη συνέχεια έκανε μεγάλη καριέρα με τους δυο άλλους πειραϊκούς συλλόγους τον Εθνικό και τον Ολυμπιακό, ενώ με την Εθνική Ομάδα, μεταξύ άλλων, συμμετείχε και 3 φορές σε Ολυμπιακούς Αγώνες (1980, 1984, 1988).

## Έδρα - εγκαταστάσεις
Τα γραφεία του Φοίνικα Πειραιά βρίσκονται Σημίτου 29 και Καζανόβα στην Καλλίπολη του Πειραιά. 

Οι αθλητικές εγκαταστάσεις του Συλλόγου βρίσκονται στην Ακτή Θεμιστοκλέους 236-244 στην Πειραϊκή, στον Πειραιά. Στο παρελθόν οι συγκεκριμένες εγκαταστάσεις έχουν γίνει μήλον της έριδος μεταξύ του σωματείου και του Δήμου Πειραιά, όταν το 1974 επί δικτατορίας ο Δήμος διεκδίκησε την κυριότητα και διέταξε εκκένωση, κάτι που αποφεύχθηκε με την επίκληση σχεδίων του ΟΛΠ. Ο δήμος Πειραιά στήριξε μαζί και με την Περιφέρεια Αττικής την ανακαίνιση των εγκαταστάσεων αυτών, και αντίστοιχα ο σύλλογος του Φοίνικα βράβευσε τόσο τον Δήμαρχο Πειραιά Γιάννη Μώραλη όσο και την τότε Περιφερειάρχη Αττικής Ρένα Δούρου.

Ως έδρα των ομάδων καλαθοσφαίρισης χρησιμοποιείται το Κλειστό Γυμναστήριο «Παναγιώτης Σαλπέας» στην Ακτή Ξαβερίου.

Κατά καιρούς ως προπονητήριο έχει χρησιμοποιηθεί το κλειστό γυμναστήριο «Πέτρος Καπαγέρωφ», πιο γνωστό ως Παπαστράτειο.

## Καλαθοσφαίριση ανδρών
Το τμήμα καλαθοσφαίρισης ανδρών αποτελεί την αιχμή του δόρατος του συλλόγου.

Αγωνίζεται κατά κύριο λόγο στα τοπικά πρωταθλήματα της ΕΣΚΑΝΑ αλλά έχει καταφέρει να αγωνιστεί κατά περιόδους και στη Γ' Εθνική Κατηγορία.

Την περίοδο 2021-2022 αγωνιζόταν στην Α' Κατηγορία ανδρών ΕΣΚΑΝΑ.,  κατέκτησε το πρωτάθλημα και την άνοδο στην Γ' εθνική κατηγορία. στην οποία ωστόσο δεν κατάφερε να διατηρηθεί καθώς την αμέσως επόμενη αγωνιστική περίοδο υποβιβάστηκε στην Α ΕΣΚΑΝΑ.

Την αγωνιστική χρονιά 2024-2025 αγωνίστηκε στη Β ΕΣΚΑΝΑ κατηγορία και κατέλαβε την 6η θέση.

Στη δεκαετία του 1970 είχε αγωνιστεί και στην Β' εθνική κατηγορία όταν ακόμα ήταν η δεύτερη τη τάξει κατηγορία.

## Καλαθοσφαίριση γυναικών
Το τμήμα καλαθοσφαίρισης γυναικών την περίοδο 2021-2022 αγωνίστηκε στην Α2 εθνική κατηγορία. Η ομάδα πέτυχε για πρώτη φορά την άνοδό της στην Α2 κατηγορία το 2019.

Την αγωνιστική σεζόν 2024-2025 το τμήμα καλαθοσφαίρισης γυναικών επέστρεψε στην ενεργό δράση μετά από δύο χρόνια αναστολής λειτουργίας και κατέλαβε την 3η θέση στο πρωτάθλημα της Α ΕΣΚΑΝΑ.

## Πετοσφαίριση γυναικών
Το γυναικείο τμήμα πετοσφαίρισης δημιουργήθηκε το 2002 και έχει καταφέρει να διαγράψει μία αξιόλογη πορεία στις τοπικές κατηγορίες που αγωνίζεται.  

Την αγωνιστική χρονιά 2024-2025 αγωνίστηκε στην Τοπική Κατηγορία 2 της ΕΣΠΕΔΑ.  και κατέλαβε την 4η θέση στη βαθμολογία επί συνόλου 14 ομάδων. Την ίδια χρονιά το τμήμα των Κορασίδων Κ18 κατέλαβε τη 2η θέση στην Γ Κατηγορία της ΕΣΠΕΔΑ και κατάφερε να ανέβει στη Β Κατηγορία για πρώτη φορά στην ιστορία των ακαδημιών του συλλόγου. 

Ξεχωριστή στιγμή στη διαδρομή των ακαδημιών του συλλόγου η συμμετοχή σε τουρνουά στην Αρχαία Ολυμπία με αφορμή την τελετή της αφής της φλόγας για τους Ολυμπιακούς Αγώνες του Παρισιού το καλοκαίρι του 2024.  

## Ομάδες μικρότερων ηλικιών και ακαδημίες
Ο Φοίνικας στην καλαθοσφαίριση ανδρών και γυναικών δραστηριοποιείται στα πρωταθλήματα όλων των ηλικιών (ΕΣΚΑΝΑ εφήβων, παίδων, παμπαίδων, μίνι, προμίνι και ακαδημίες) και στην πετοσφαίριση γυναικών στην ΕΣΠΕΔΑ κορασίδων, παγκορασίδων και με ακαδημίες.

Το 2015, τις ακαδημίες του Φοίνικα επισκέφθηκε ο παλαίμαχος Αμερικανός καλαθοσφαιριστής του Ολυμπιακού και πρωταθλητής Ευρώπης 1997, Ντέιβιντ Ρίβερς.

## Επίσημοι τίτλοι

### Υδατοσφαίριση ανδρών

* Ένα πρωτάθλημα Α' Κατηγορίας*: 1969
*Ένα πρωτάθλημα Β' Εθνικής: 1968
*Ένα πρωτάθλημα Γ' Εθνικής: 1967
Σημ: Ενδιάμεση Κατηγορία (1967-1976), μεταξύ Εθνικής Κατηγορίας και Β’ Εθνικής.

### Καλαθοσφαίριση γυναικών

* Ένα πρωτάθλημα ΕΣΚΑΝΑ: 2019
* Δύο κύπελλα ΕΣΚΑΝΑ: 2011, 2012

### Καλαθοσφαίριση ανδρών

* Ένα πρωτάθλημα Γ' Κατηγορίας ΕΣΚΑΝΑ: 2019
* Ένα πρωτάθλημα Α' Κατηγορίας ΕΣΚΑΝΑ: 2022

## Παραπομπές


## Εξωτερικοί σύνδεσμοι
* Επίσημος ιστότο
* Προφίλ της ομάδας στο Facebook 

Κατηγορία:Αθλητικοί σύλλογοι Πειραιά
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι υδατοσφαίρισης
Κατηγορία:Ελληνικοί σύλλογοι αντισφαίρισης
Κατηγορία:Σωματεία Ε.Σ.ΚΑ.Ν.Α.
Κατηγορία:Σωματεία Ε.Σ.ΠΕ.Δ.Α.